Document ID: 32008D0918

32008D0918
L 330/19
SLUŽBENI LIST EUROPSKE UNIJE
08.12.2008.
ODLUKA VIJEĆA 2008/918/ZVSP
od 8. prosinca 2008.
o pokretanju vojne operacije Europske unije za doprinos odvraćanju, sprečavanju i suzbijanju djela piratstva i oružane pljačke na somalijskoj obali (Atalanta)
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 17. stavak 2.,
uzimajući u obzir Zajedničku akciju 2008/851/ZVSP od 10. studenoga 2008. o Vojnoj operaciji Europske unije za doprinos odvraćanju, sprečavanju i suzbijanju djela piratstva i oružane pljačke na somalijskoj obali (1) (ATALANTA), a posebno njezin članak 5.,
budući da:
(1)
U svojoj Rezoluciji 1814 (2008.) o stanju u Somaliji, usvojenoj 15. svibnja 2008., Vijeće sigurnosti UN-a pozvalo je države i regionalne organizacije da, u tijesnoj uzajamnoj suradnji, poduzmu djelovanje za zaštitu plovilâ uključenih u prijevoz i isporuku humanitarne pomoći namijenjene Somaliji i djelatnostima koje je odobrio UN.
(2)
U svojoj Rezoluciji 1816 (2008.) o stanju u Somaliji, usvojenoj 2. lipnja 2008., Vijeće sigurnosti UN-a izrazilo je svoju zabrinutost zbog prijetnje koju djela piratstva i oružana pljačka plovilâ predstavljaju za isporuku humanitarne pomoći Somaliji, za sigurnost trgovačkih morskih putova i za međunarodnu plovidbu. Vijeće sigurnosti UN-a posebno je ohrabrilo države zainteresirane za korištenje trgovačkih morskih putova uz somalsku obalu da, u suradnji s Prijelaznom federalnom vladom Somalije, (TFG), povećaju i usklade svoje napore kako bi odvratili od djela piratstva i oružane pljačke na moru.
(3)
U svojoj Rezoluciji 1838 (2008.) o stanju u Somaliji, usvojenoj 7. listopada 2008., Vijeće sigurnosti UN-a preporučilo je nastavak procesa planiranja ususret mogućoj pomorskoj operaciji Europske unije kao i ostale međunarodne i nacionalne inicijative poduzete s ciljem provedbe rezolucija 1814 (2008.) i 1816 (2008.) te je sve države koje raspolažu takvim mogućnostima pozvalo da surađuju s TFG-om u borbi protiv piratstva i oružane pljačke na moru, u skladu s odredbama Rezolucije 1816 (2008.). Također je pozvalo sve države i regionalne organizacije da, u skladu s odredbama Rezolucije 1814 (2008.), nastave s djelovanjem čiji je cilj zaštita pomorskih konvoja u okviru Svjetskog programa za hranu, (World Food Programme), što je od životne važnosti za stizanje humanitarne pomoći stanovništvu Somalije.
(4)
Prijelazna federalna vlada Somalije obavijestila je pismom od 14. studenoga 2008. glavnog tajnika Ujedinjenih naroda o svojoj ponudi, u skladu sa stavkom 7. Rezolucije 1816 (2008.).
(5)
Europska unija može se osloniti na naknadne rezolucije UNSC-a u pogledu stanja u Somaliji.
(6)
U skladu s člankom 6. Protokola o stajalištu Danske priloženom Ugovoru o Europskoj uniji i Ugovoru o osnivanju Europske zajednice, Danska ne sudjeluje u izradi i provedbi odluka i akcija Europske unije koje imaju obrambene implikacije i stoga ne sudjeluje u financiranju operacije,
ODLUČILO JE:
Članak 1.
Odobravaju se Operativni plan i Pravila o uporabi sile koji su vezani za Vojnu operaciju EU-a za doprinos odvraćanju, sprečavanju i suzbijanju djela piratstva i oružane pljačke na somalijskoj obali, dalje u tekstu „Operacija Atalanta”.
Članak 2.
Operacija Atalanta počinje 8. prosinca 2008.
Članak 3.
Ovlašćuje se zapovjednika Operacije Atalanta da, s neposrednim učinkom, izda naredbu aktivacije, (Actord), s ciljem da se izvrši razmještanje snaga i počne provedba misije.
Članak 4.
Ova Odluka proizvodi učinke na dan donošenja.
Članak 5.
Ova se Odluka objavljuje u Službenom listu Europske unije.
Sastavljeno u Bruxellesu 8. prosinca 2008.

Labels: 11
0
8
18
15